b'\n_START_ARTICLE_\nIAAF World Athletics Final\n_START_PARAGRAPH_\nIAAF World Athletics Final var et \xc3\xa5rlig internasjonalt friidrettsstevne som fra 2003 erstattet IAAF Grand Prix Final. Til stevnet ble det invitert ut\xc3\xb8vere som var topp syv fra sesongens IAAF Golden League-stevner i tekniske \xc3\xb8velser og l\xc3\xb8ps\xc3\xb8velser opp til 800 meter, og topp elleve fra l\xc3\xb8ps\xc3\xb8velser fra 1500 meter og oppover, basert p\xc3\xa5 poeng. I 2009 opph\xc3\xb8rte stevnet._NEWLINE_IAAF holdt plass nummer 8 og 12 \xc3\xa5pent for wild cards. Dette \xc3\xa5pnet for at fem ut\xc3\xb8vere kunne f\xc3\xa5 spesialinvitasjon til stevnet. Bakgrunnen fro en slik \xc3\xa5pning var om en ut\xc3\xb8ver hadde v\xc3\xa6rt skadet i deler av sesongen, eller andre omstendigheter som kunne holde en ledende ut\xc3\xb8ver borte fra finalen. De ut\xc3\xb8verne som hadde seire i fem av syv Golden League-stevner i l\xc3\xb8pet av sesongen var med p\xc3\xa5 deling av 1 million US dollars, men de fikk del i premien uten \xc3\xa5 delta i IAAF World Athletics Final._NEWLINE_Den f\xc3\xb8rste finalen ble holdt i Monaco p\xc3\xa5 det nye stadionet Stade Louis II, i Fontvieille. Det viste seg at det var for lite til at sleggekast kunne arrangeres her, derfor ble denne \xc3\xb8velsen de f\xc3\xb8rste \xc3\xa5rene arrangert i Szombathely, Ungarn p\xc3\xa5 Stadion Rohonci \xc3\x9at, uken f\xc3\xb8r. Det siste IAAF World Athletics Final ble avholdt i Thessaloniki, Hellas, september 2009.'